b'\n_START_ARTICLE_\nBlo\xc5\xa1ke smu\xc4\x8di\n_START_PARAGRAPH_\nBlo\xc5\xa1ke smu\xc4\x8di so kot prevozno sredstvo poznali na Blo\xc5\xa1ki planoti in sosednjih Vidovskih  hribih._NEWLINE_Omogo\xc4\x8dale so gibanje po snegu, prevoz tovora (vode, drv, suhe robe), na posebnih pogrebnih smu\xc4\x8deh pa so vozili tudi pokojnika v krsti k pogrebu._NEWLINE_O samoniklem blo\xc5\xa1kem smu\xc4\x8danju kot gibanju na smu\xc4\x8deh po visokem snegu je poro\xc4\x8dal \xc5\xbee J.V. Valvasor 1689 leta v Slavi vojvodine Kranjske, zato prebivalci Blok veljajo za najstarej\xc5\xa1e smu\xc4\x8darje na obmo\xc4\x8dju srednje Evrope.\n_START_SECTION_\nIzdelovanje smu\xc4\x8di\n_START_PARAGRAPH_\nSmu\xc4\x8di so prebivalci Blo\xc5\xa1ke planote izdelovali sami doma, in sicer so uporabljali brezov, bukov, brestov ali jesenov les. Za krivljenje sprednjih koncev smu\xc4\x8di so razvili razli\xc4\x8dne na\xc4\x8dine: parjenje v  segreti pe\xc4\x8di, upogibanje v vreli vodi. _NEWLINE_Dol\xc5\xbeina smu\xc4\x8di je bila okoli 150 centimetrov,\xc5\xa1irina pa 15 -20 centimetrov, vi\xc5\xa1ina krivine pa 10 centimetrov._NEWLINE_Smu\xc4\x8di so na \xc4\x8devlja pritrjevali z usnjenimi jermeni.\n_START_SECTION_\nPalica\n_START_PARAGRAPH_\nPri premikanju na smu\xc4\x8deh si je smu\xc4\x8dar pomagal z do dva metra dolgo leseno palico; palica mu je slu\xc5\xbeila kot opora, z njo pa je tudi zaviral in spreminjal smer.\n_START_SECTION_\nMuzejski prikaz\n_START_PARAGRAPH_\nPrimerke blo\xc5\xa1kih smu\xc4\x8di hranijo v Slovenskem etnografskem muzeju v Ljubljani.\n_START_SECTION_\nVir\n_START_PARAGRAPH_\nEnciklopedija Slovenije, Mladinska knjiga, leto 1987.'